《木兰花慢 赠通守娄公致政还乡有序》
明代·程敏政

喜年方耳顺，何遽尔赋归田。想十载红尘，题舆佐岳，连宵清梦，先到林泉。

抽身急流而退，任攀辕无计可留延。万里蓬瀛身近，一州父老情牵。

故园松菊正依然。晚景乐无边。看满载图书，芸霏别舸，倾城冠盖，云拥离筵。

酌杯起、为公寿，问几人舒卷似公贤。海上耆英会启，日边循吏名传。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。